Folketing
1998-04-14

Jeg må så orientere hr. Klaus Hækkerup om, at den protokol eller erklæring, jeg henviser til, er den spanske erklæring. Det er den erklæring, hvor Belgien som det eneste land har taget forbehold. Danmark tog ikke forbehold for, at man skulle være omfattet af den erklæring. Og den betyder konkret, at mennesker, der flygter internt i EU, ikke er berettiget til at få en asylsagsbehandling. Denne konstatering i noget, som man i og for sig godt kunne kalde en grundlov for de her lande, der i øvrigt er medlem af EU, vil naturligvis få afsmittende virkning på, hvordan man i de afrikanske lande vil betragte den fundamentale ret at få behandlet sin asylsag. Derfor glider hr. Klaus Hækkerup af på spørgsmålet. Finder Socialdemokratiet ikke, at det er pinligt, at vi andre kan tale med folk fra Flygtningehøjkommissariatet i FN, og at de siger, det er et problem, at man i de afrikanske lande begynder at henvise til, at de ikke ønsker at overholde de her konventioner. Jeg finder simpelt hen, at det er pinligt.